Ризото с шафран, миди и скариди ♥ saffron risotto with mussels and shrimps
### От доста време се каня да запиша тази рецепта, тъй като е любима у дома и ето, най-сетне се наканих - **ризото с шафран**, в комбинация с миди и скариди.  Страхотна комбинация на вкусове, аромати и текстури!


### 


### Та... Преминавам директно към ризотото с няколко кратки бележки, които са в основата на всяко перфектно ризото, независимо дали е с морски дарове, пили, гъби или нещо друго.


### Когато приготвям ризото, винаги, ама абсолютно винаги го приготвям с домашен бульон. Вкусът е невеоятен! За настоящата рецепта миксът е от скариди, лук, морков, малко дафинов лист и черен пипер, но и зеленчуков или пилешки вършат чудесна работа. За да приготвя въпросния бульон, първо почиствам скаридите и използвам главите и черупките, които кипвам заедно със зелунчуците. Оставям за около 30 минути да къкрят на бавен огън. После прецеждам и или използвам, или замразявам за по-нататъшни кулинарни приключения. **Важно** в случая е, преди да започнете с добавянето на бульон към ориза, да го загреете **до къкрене,** за да не сваляте температурата на готвене на самото ризото.


### Оризът също е от значение, а той трябва да бъде ориз за ризото, в случая -  Арборио. **Важно** е също, да **не измивате** ориза, за да запазите нишестето, което ще направи консистенцията на ризотото кремообразна.


### Виното... Ах, виното... Гответе с качествено вино! Няма такова нещо, като вино за готвене! **Гответе с вино, което бихте консумирали с кеф**. Сигурна съм, че не искате да развалите това прелестно ризото с шафран и морски дарове, само заради евтино вино. А между другото, виното с което готвите, също трябва да бъде на **стайна температура**.


### И още.. **Опитвайте, опитвайте, опитвайте**! За вкус или за готовност.


### При приготвянето на ризото, **добавяйте течността, чаша по чаша**, при непрекъснато бъркане (обикновено си придърпвам някой за помощник). Когато оризът поеме добавения бульон или вино, добавете още една чаша. И така докато ризотото стане кремообразно, а при опитване оризът e "al dente". Бъркането и добавянето отнемат около 30 минути.


### И последно... Приготвяте ризото **непосредствено преди поднасяне**, все още горещо. Половин час по-късно и вече ще е късно. Същото важи и за пастата.


### И след толкова много приказки, време е да премина към самата рецепта.


### **Необходими продукти:**


### *за 4-6 порции*


### 300-400 г пресни скариди


### 500-600 г пресни миди


### 4-5 качествен шафран на нишки


### 1-2 с.л. зехтин + 1-2 с.л., за морските дарове


### 75 г масло + 15-20 г, за морските дарове


### 1 глава лук шалот, нарязан на ситно


### 1 скилидка чесън, нарязана на ситно + още 1 за морските дарове


### 275 г ориз Арборио


### 75 мл бяло вино, на стайна температура + 50 мл, за морските дарове ( обикновено използвам pinot grigio)


### около 900 мл бульон от скариди или зеленчуков (по гореописания начин)


### 50 г фино настърган Пармезан или сирене Грана Падано


### 300-400 г скариди


### морска и лимонена сол, на вкус


### чили на конци, за декорация


### [Ризото с шафран, миди и скариди](https://culinarywithme.com/wp-content/uploads/2019/03/risotto-with-shrimps-and-mussels_2_web.jpg)


### **Начин на приготвяне:**


### Първо [почистете мидите](https://culinarywithme.com/%d0%bc%d0%b8%d0%b4%d0%b8-%d0%b2-%d1%81%d0%bc%d0%b5%d1%82%d0%b0%d0%bd%d0%be%d0%b2-%d1%81%d0%be%d1%81-%d1%81-%d0%b1%d0%b5%d0%ba%d0%be%d0%bd/) и скаридите. От скаридите, направете бульон, в случай, че нямате такъв. В случай, че вече имате, загрейте бульона и го оставете да къкри.


### Накиснете нишките шафран в 1-2 с. л. студена вода.


### В голяма тенджера загрейте зехтина и маслото на средно-висока температура, като внимавате маслото да не прегори. Добавете нарязания шалот и чесън и задушете за 2-3 минути до прозрачност. Отново бъдете внимателни с прегарянето,  лукът трябва да остане прозрачен и светъл.


### Към задушения лук, добавете ориза и разбъркайте, докато всяко зрънце се покрие с мазнина.


### Добавете виното, оставете всичко да заври и през цялото време разбърквайте.


### Когато течността се поеме от ориза и остане само на мазнина, добавете около 1 чаша от бульона. Отново оставете течността да се поеме и добавете още.  Всичко това се повтаря до готовност "al dente", както описах по-горе. Малко преди да дръпнете от котлона добавете разтворения във вода шафран и овкусете с малко морска и лимонена сол, на вкус. Финално поръсете с настъргания Пармезан или Грана Падано и разбъркайте.


### Както казах, добре е да имате помощник, за да може докато приготвяте ризотото да се заемете с мидите и скариди.


### Загрейте маслото и зехтина на средно висока температура и задушете чесъна за 1-2 минути. Добавете мидите и скаридите, залейте с виното и похлупете с капак. Отвреме-наверме, разбърквайте! Гответе до отваряне на мидите и приятно порозовяване на скаридите. Овкусете с морска сол и дръпнете от котлона.


### Следва сглобяването и незабавното поднасяне, докато всичко е все още топло.


### В чиния за поднасяне започнете с щедра доза ризото с шафран, следвано от ароматните миди и скариди и завършете с неповторимото докосване на чилито на конци.


### Единственото, което би липсвало на подобно ястие е чаша добре охладено бяло вино. Не го пропускайте!




---


### *Ако публикацията ви е харесала, не забравяйте да се абонирайте за новите статии в блога [тук](http://eepurl.com/cguvfd) или следете страничката във [facebook](https://www.facebook.com/culinarywithme/).*


### *За видео рецепти, може да се абонирате в [youtube канала на culinary with me](https://www.youtube.com/channel/uc1xpj1ve-zsonp1ch_zbwsa).*

